**Теория сыныбының мұғалімі:**

**Жумабекова Маржанай Асыбекқызы**

**«ХХ ҒАСЫР БАСЫНДАҒЫ ҚАЗАҚ ЗИЯЛЫЛАРЫНЫҢ А.ЗАТАЕВИЧКЕ БЕРГЕН ӘНДЕРІ»**

XX-шы ғасыр қазақ қоғамында білім жүйесінің даму кезеңі болды. Мемлекетте зайырлы және ағарту жүйесінде көптеген жұмыстар атқарылды. Атап өтетін болсақ, медреселермен бірге бірнеше мектептер, кітапханалар салынып, оларда Қазан, Петербург қалаларында білім алып келген ұстаздар сабақ берді. Елімізде ағарту саласы бойынша халық комиссары болып алаштың арысы Ахмет Байтұрсынов тағайындалды. ХХ -шы ғасырдың басындағы алаш арыстарының еліміздегі зайырлы білім беру ісінің дамуына қосқан үлесі және ағарту жүйесіне енгізген жаңалықтары орасан зор. Алаш арыстарының басты мақсаты ағарту ісі болды. Қазақ жастарын білімді, дамыған, көзі ашық, көкірегі ояу болып жетілуі үшін қазақ тілін білім және ғылым тіліне айналдыру, осы мақсатта оқулықтар мен оқу құралдарын даярлау, ұлтқа арнап кітап, газет-журналдар шығару ісін қолға алды. Атап айтқанда, 1913 жылы қазақ газеті дүниеге келді. «Қазақ» газетін шығаруды ұйымдастырушы, редакторы — Ахмет Байтұрсынұлы, оның өкілетті өкілі М. Дулатұлы болды. 1918 жылы газетті Жанұзақ Жәнібекұлы басқарды. Басылымда А. Байтұрсынұлы, Ә. Бөкейхан, М. Дулатұлы, М. Шоқай, М. Тынышбайұлы, Ш. Құдайбердіұлы, Ғ. Қараш, Р. Мәрсеков, Ж. Тілеулин, Ғ. Мұсағалиев, М. Жұмабаев, Х. Болғанбаев, Х. Ғаббасов, Ж. Ақпаев, Ж. Сейдалин, С. Торайғыров, А. Мәметов, С. Дөнентайұлы, Х. Досмұхамедұлы т.б. авторлардың мақалалары жарияланып тұрды. Бұд адамдардың барлығы сол замандағы қазақ зиялылары еді. Олар тек қазақ әдебиеті мен журналистикасына емес, сонымен қатар қазақ өнеріне орасан зор үлес қосты. Олардың басым көпшілігі қазақ ән-күйлерін алғаш жинақтап, нотаға түсірген белгілі Ресей этнографы А. Затаевичке білетін ән-күйлерін жаздырған.

А.В.Затаевич – қазақ ән-күйлерін жинап, тұңғыш қағазға түсіріп, қазақ музыкасының ішкі болмысын түсініп, халықтың түпсанасын тереңінен ұғынып, музыкалық тілінің сырлары мен қырларын жан-жақты ашып, оған талдау жасап, өзінің зерттеушілік пікірін айтып, қазақ музыкасына тұңғыш ғылыми сипаттама берген адам. А.Затаевичке -қазақтың ән-күйін тек қарапайым халық қана емес, сондай-ақ, қазақ зиялылары да жаздырған. Мысалы, атақты тіл маманы, алғаш қазақ әліпбиінің авторы, ғалым Ахмет Байтұрсыновтын «Кәмшат бөрік», «Қарагөз», драматург, прозаик, фельетоншы, сатирик, журналист, аудармашы және қоғам қайраткері Илияс Жансүгіровтен «Шашубайдың әні», геолог-ғалым, минералогия ғылымдарының докторы, профессор, академик Қаныш Сәтбаевтан «Мақпал», «Обаған», «Ажардың сарыны», «Ғалиябану», қазақтың әйгілі жазушысы, ақыны, қоғам қайраткері Сәбит Мұқановтан «Қос алма», «Йя йя йя», «Жоқтау», «Тайжанның әні», «Мұң», «Құдалық өлең» мемлекет қайраткері Темірбек Жүргеновтен «Жыршы әні», «Ой ой ой», «Ішнияздың әні», «Гегегеу», «Ой алда ай, құрбым ай», «Жоқтау», «Құрша қыз» сияқты әндерді жазып алған. Қорыта айтқанда, Затаевичтің еңбегінің арқасында қазақ музыкасының қоры сақталып, кейінгі ұрпаққа жетті. Бұл жазып алынған ән мен күйлерді кәзіргі күнде композиторлар өз шығармаларында қолданып жүр. Қазақ зиялыларынан А.Затаевич жазып алған қазақ әндері мен күйлері қазақ халқының ұлттық музыкасының дамып, зерттелуіне үлкен септігін тигізіп отыр.

«Менің қымбатты достарым, азаматтарым! Ашаршылыққа, суыққа және эпидемияға қарамастан сендермен қосылып жасаған еңбегімді өздеріңе арнаймын. Сендердің тамаша халық әндеріңді жинаған мен емес, өздерің менің кірісуіммен жинақтап ұлттық байлықтарыңды жоғалтпай өзгеріссіз осы заманға жеткіздіңдер. Ұлттық рухани байлықтарыңды зерттеп молайтыңдар, оларды жалпы адамзат мәдениетінің жетістіктерімен безендіріп дамыта түсіңдер. Қазақ халқының ұлттық музыкасы жаңарып, гүлдене берсін», - А.Затаевич.

А.Затаевич - композитор, этнограф, музыкатанушы, пианист және қоғам қайраткері. Ең алғашқы болып қазақ дәстүрлі музыкасын зерттеп, жинақтаған фольклортанушы. Бұл қазақ даласында музыка дәстүрінің тек ғана ауызша түрі болған деген сөз. Жаңа саяси-бағыт қазақтың ауызша музыка мәдениетін нотаға түсіру сияқты үлкен істі алға ілгерілетті. 1920- жылы қазақ халқы үшін өте ауыр кезең болды. Ұрыс жылдарынан соң, елде аштық орнаған еді. Осы қиын-қыстау күндерге қарамастан Затаевич өз еңбегін жалғастыра берді. Оның алдында қазақ халық музыкасын жинау, зерттеу, оларды нотаға түсіру сияқты үлкен жұмыс тұр еді. Бұл зерттеу жұмыстары 1920-жылдары Орынбор қаласынан басталды. Себебі Орынбор ел астанасы болғандықтан, ол жерде қазақ зиялылары, интелегенция өкілдері, талантты адамдар көп болатын. Астанаға басқа қала тұрғындары сауда жасауға, жұмыс істеуге де келетін еді. Затаевич адамдармен тіл табысу жолдарын жақсы білді. Бұл оның жоғары мансаптағы адамдардан бастап, базарда балық сататын қарапайым адамдардан жазып алған әндерінен көрінеді. Себебі адамдардың әлеуметтік статусына, жасына қарамастан олармен жақсы қарым-қатынаста бола білді. Ол қазақтың зиялыларынан, яғни А.Байтұрсынов, И.Жансүгіров, Қ.Сәтбаев, С.Мұқанов, Т.Жүргенов, И.Байзаков, О.Жандосов сияқты ұлы тұлғалардан біршама әндерді жазып алды. Оның негізгі мақсаты қазақ халық әндерін жинау еді. Бұл ой тек қана мақсат емес, оның жеке қызығушылығына айналды. 3 жыл ішінде жиналған әндер 1500-ге жетті. 1923-жылы бұл жинақ кітап ретінде Орынбор қаласында «Қазақ халқының 1000 әні», деген атпен баспадан шықты. Бұл еңбек Ресей музыканттары тарапынан жоғары бағаланды. Осындай мақтаулар, Затаевичті шабыттандырып жіберді. Осыдан кейін де жинақтау жұмыстарын жалғастыра берді. Енді ол тек ғана бір қала тұрғындарынан емес, ел аралап басқа қалалардан да әндер жазып алуды жөн көрді. Жол қиындығына қарамастан, кейде ат арбамен, кейде поездбен бір қаладан келесі қалаға барып отырды. Жайықтың бойын, [Сыр](https://kk.wikipedia.org/wiki/%D0%A1%D1%8B%D1%80), [Ертіс](https://kk.wikipedia.org/wiki/%D0%95%D1%80%D1%82%D1%96%D1%81) өзендерін, [Бөкей](https://kk.wikipedia.org/w/index.php?title=%D0%91%D3%A9%D0%BA%D0%B5%D0%B9&action=edit&redlink=1), [Қарқаралы](https://kk.wikipedia.org/wiki/%D2%9A%D0%B0%D1%80%D2%9B%D0%B0%D1%80%D0%B0%D0%BB%D1%8B) далаларын аралап, тағы да 500-ге жуық әнге қоса күйлерді де жазып алды. Бұл жинақ «Қазақтың 500 әні мен күйі» атымен Мәскеу қаласында басылып шықты. Бұл аталмыш жинақтар қазақ музыкасының сақталып қалуына, келесі ұрпаққа дәріптеуге өз септігін тигізді.

Енді осы жинақтарға толығырақ тоқталып өтетін болсақ, әндердің терең, жан-жақты және бай мазмұндылылығын көруімізге болады. Онда қазақ халқының тұрмыс-салты, мәдениеті, дала философиясы, махаббаты, дәстүрі, өмір сүруі ән қатарларында суреттелген. «Туған елінің әндерін шын сүйетін және білетін жан ретінде, оларды нақышына келтіріп орындаушы және тамаша домбырашы ретінде Байтұрсыновты отандастары да өте жоғары бағалайды. Ахмет Байтұрсынұлының білімі мен біліктілігінің бұл қырын бағалауға менің де мүмкіндігім болды. Өйткені менің мына еңбегімді ол үнемі назарына алып, Торғай, Қостанай, Ақтөбе, Бөкей ордасы және Қарқаралы өңірлеріне тән өзі білетін, қойын кітапшасына түртіп алған әндердің жазбаларын беріп, тіпті тамаша екі күйді өзі домбырада шертіп берді. Қазақ тарихы, тұрмысы мен этнографиясының терең білгірі ретінде мен жинаған мол материалды жүйелеуге бағыт-бағдар сілтеп отырды. Оның бұл елеулі еңбегіне аса тәнтімін, айтар алғысым шексіз» деп жазды Александр Затаевич «Қазақ халқының 1000 әні» деген кітабының түсініктемелерінде. Аталмыш кітаптан атақты тіл маманы, алғаш қазақ әліпбиінің авторы, ғалым Ахмет Байтұрсынұлы берген 19 әнді табуға болады. Олар «Аққұм», «Шилі өзен», «Екі жирен», «Қарғаш», «Қараторғай», «Кәмшат бөрік», «Қарагөз» сияқты әндер еді. Байтұрсыновтың Затаевичке берген әндерінің арасында авторлық әндері де бар. Өкінішке орай бұл әндер халық әндері деп жазылған еді. Себебі сол жылдары А. Байтұрсыновты халық жауы деп санаған болатын. Ахмет Байтұрсынұлы әнді орындаушы ғана емес, ән мәдениетін зерттеуге де өз үлесін қосқанын айтуға болады. Ол өзі бас редакторы болған «Қазақ» газетінде Орталық, Оңтүстік және Батыс Қазақстандағы күйлердің орындалу мәнері туралы мақалаларын жариялаған. Геолог-ғалым, минералогия ғылымдарының докторы, профессор, академик Қаныш Сәтбаев та қазақ ән тарихына өз үлесін қосты. Әнге деген құштарлығы соншалық, ән мұрасын жинаушы, музыкатанушы Затаевичке 25 қазақ әнін айтып берді. Бұлар «Мақпал», «Обаған», «Ажардың сарыны», «Ғалиябану», «Іңкәр», «Базарбек», «Хорлан», «Жарылғанның сарыны», «Сұңқарымай», «Бибігүл», «Қоғалыкөк» сияқты әндер еді. Қаныш Сәтбаев әндердің тарихын да жақсы білді. Соның ішінде, Обаған әнінде Тобылға құятын Обаған өзенінің жағалауының әдемілігі, Сарын әнінде көзі соқыр болып қалған Ажар есімді қыздың басынан өткендері, Жарылғанның сарыны әнінде атақты Қанафия, Топай көк сияқты әндердің авторы, 19-ғасырдың ақыны Жарылғанның ат үстінде жүріп ел аралағаны туралы айтып береді. Қаныш Сәтбаев ағамыз ғалым болуына қарамастан, музыка мәдениетіне қалдырған ізі орасан зор. Ұлы тұлғаның бұл ісі біз жас ұрпаққа үлгі десек те болады. Қазақтың әйгілі жазушысы, ақыны, қоғам қайраткері Сәбит Мұқановтан «Қос алма», «Йя йя йя», «Жоқтау», «Тайжанның әні», «Мұң», «Құдалық өлең», «Мақбал», «Қараторғай», «Ғәләлім адалым», «Тана-ай» сияқты әндерді жазып алған. Драматург, прозаик, фельетоншы, сатирик, журналист, аудармашы және қоғам қайраткері Илияс Жансүгіровтен «Шашубайдың әні», «Қақбан соқыр әні», «Ақтентек» әндерін жазып алды. Затаевичтің корреспонденттерінің бірі мемлекет қайраткері Темірбек Жүргенов болды. Ол «Жыршы әні», «Ой ой ой», «Ішнияздың әні», «Гегегеу», «Ой алда ай, құрбым ай», «Жоқтау», «Сұрша қыз» сияқты әндерді жазып алуға үлесін қосты. Аты аталған көрнекті тұлғалар А. В. Затаевичке халық музыкасын жинауда ақыл-кеңестерін беріп, көмектерін аямаған. Қазына зерттеуші өз жинағында ұлы тұлғалар туралы тарихи мәліметтерді де келтіріп өткен. Оларға өзінің біршама шығармаларын арнаған. Соның ішінде Әлібек Жангельдин, Сара Есова, Қаныш Сәтпаев, Алма Оразбаева, Бейімбет Майлин сияқты кісілер болды. Бұларға қоса ән, жыр, терме, жоқтау, жылау, сарын сияқты жанрларға комментарий жазып отырды. Әр жанрдың орындалу ерекшеліктері, шығу тарихы, қай аймаққа тиесілі екені туралы деректер жазып қалдырды.

Қазақ халықының ән қазынасын зерттеп, ел арасынан теріп алған інжу маржан іздеуші Александр Затаевич «қазақ әнінің атасы» деген атаққа ие болды. Тіпті шет елдік жазушы, композиторлар Затаевичтің еңбегін жоғары бағалады. Көрнекті француз жазушысы Ромен Роллан «Сіздің жұмысыңыздың тамаша нәтижелерінің алдында басымды иемін және аштық пен індеттің ауыр жағдайларында оны соңына дейін жеткізгеніңізге өте қуаныштымын» деген жеке құттықтау жолдады. 1923-жылы А. Затаевичке «Қазақ АКСР халық әртісі» деген атақ берілді. Бұл ұлы тұлғаға арнап кино түсіріліп, көшелерге есімі берілді.

Қорыта айтқанда, Затаевичтің зерттеу нәтижесінің арқасында қазақ музыкасының қоры байытылды. Бұл жазып алынған ән мен күйлерді қәзіргі күнде композиторлар өз шығармаларында қолданып отыр. Жинақталған әндер жас ұрпақтың қазақ екенін ұмытпауға, әдет-ғұрыптарымызды дәріптеуге өз көмегін тигізуде.

**Пайдаланылған әдебиеттер:**

1. Затаевич А. Қазақ халқының 1000 әні. – Москва: Музгиз, 1963. – 605б
2. Затаевич А. Қазақтың 500 ән-күйі. – Алма-ата: Наркомпрос Казахской АССР, 1931. – 341 б
3. Азаров А. Азаттық радиосы. Ахмет Байтұрсынұлы және музыка.
4. ASSEMBLY.KZ белсенді сілтемені пайдаланыңыз <https://assembly.kz/proekty/vydajushhiesja_lichnosti_kazahstanskih_etnosov/view/zataevich_aleksandr_viktorovich/>